Én politipatrulje på 120.000 mennesker

(VG Nett) Natt til 2. januar var kun to tjenestemenn på vakt i Grenland. - Et eksempel på den elendige politidekningen i landet, sier Sigve Bolstad i Politiets Fellesforbund.

Bjørn-Martin Nordby

Oppdatert 9. januar 2012

Artikkelen er over åtte år gammel

Det er Telemarksavisa som mandag omtaler politiberedskapen i Grenland natt til 2. januar. I kommunene Skien, Porsgrunn, Siljan og Bamble er det i underkant av 120.000 innbyggere.

Den aktuelle natten var det imidlertid bare to polititjenestemenn som skulle passe på lov og orden i området.

- Jeg kan bekrefte at det var én patrulje som var satt opp på vakt natt til mandag. Det er ikke bra og det holder ikke, sier fylkesleder Tor Ragnar Steffensen i Politiets Fellesforbund til Telemarksavisa.

Ikke overrasket

Nestleder Sigve Bolstad i Politiets Fellesforbund er ikke overrasket over tilfellet i Telemark politidistrikt. Han forteller at forbundet ofte får tilbakemeldinger om at det kun er to eller fire tjenestemenn på vakt for å dekke store områder.

KRITISK: Nestleder Sigve Bolstad i Politiets Fellesforbund mener den operative politidekningen er på et skammelig nivå i enkelte deler av landet. Foto: FRODE HANSEN/VG

- Tilbakemeldingene er massive i forhold til elendig politidekning i landet. Det er kun på lykke og fromme at det går så bra som det gjør, sier Bolstad til VG Nett.

Han forteller at det ved stadige nedleggelser og nedbemanninger blir større og større geografiske avstander å dekke for politiet i de ulike politidistriktene. Som eksempel trekker Bolstad frem drapssaken i Os, der ambulansen ble nødt til å vente på politiet i syv minutter.

- Skammelig

I rapporten «Politiet mot 2020» fra 2008 konkluderes det med at Norge skal øke antallet politiansatte til to tjenestemenn per 1000 innbyggere. Selv om Politidirektoratet tidligere har understreket at dette målet gjelder på nasjonalt nivå og ikke per distrikt, mener Bolstad at utviklingen går i helt feil retning.

- Det går mer mot én tjenestemann per tusen innbyggere enn to. Den operative politidekningen er utarmet og på et nivå som er skammelig, sier Bolstad.

Han synes imidlertid det er gledelig at enkelte politidistrikter opplever vekst i antallet jurister og sivilt personell, men nevner Sunnmøre, Hedmark og Romerike som politidistrikter som til tider har lav bemanning av operative tjenestemenn.

Syv tjenestemenn på 135.000 innbyggere

I en ringerunde til Politiets Fellesforbunds lokallagsledere i de tre politidistriktene får VG Nett opplyst at bemanningen var noe bedre enn tilfellet i Grenland den aktuelle natten.

I Sunnmøre politidistrikt natt til mandag 2. januar var det syv tjenestemenn på nattevakt og én på reservetjeneste. Ifølge Statistisk Sentralbyrå (SSB) var det totale innbyggertallet på Sunnmøre rundt 135.000 1. oktober 2011. Sunnmøre strekker seg over 5235 kvadratkilometer.

På Romerike, som totalt har rundt 250.000 innbyggere, var det 11 tjenestemenn fordelt på fem patruljer på vakt samme natt. Disse skulle dekke et område på over 3800 kvadratkilometer.

- Helt på smertegrensen

Reidun Martinsen, lokallagsleder for Hedmark i Politiets Fellesforbund, opplyser at distriktet opererer med en minimumsbemanning på tre patruljer og én reservepatrulje på en vanlig natt til en hverdag. Ifølge Martinsen hadde politidistriktet flere tjenestemenn på vakt natt til 2. januar enn minimumsbemanningen.

- Vi dekker ganske store avstander som er relativt tett befolket. Derfor er den nåværende bemanningen helt på smertegrensen, sier Martinsen til VG Nett.

I Hedmark bodde det per 1. oktober i fjor 192.680 mennesker, og det samlede arealet er på over 27.000 kvadratkilometer.

- Vi er blitt nedbemannet med nesten 20 tjenestemenn på to år på grunn av dårlig økonomi. Derfor er vi svært lave på bemanning i forhold til politiets mål innen 2020. Nå ligger vi vel på rundt 1,12 tjenestemenn per 1000 innbyggere, sier Martinsen.

- En ikke-sak

Det lyktes ikke VG Nett å komme i kontakt med politimester Anne Rygh Pedersen mandag ettermiddag.

- Jeg ønsker ikke å komme med noen ytterligere kommentarer, dette er en ikke-sak, uttalte hun imidlertid til TVTelemark mandag formiddag.

Seksjonssjef Knut Kværner i Politidirektoratet har følgende kommentar til saken:

- Etter prognosene er det nå bemanningen er lavest. Fra neste år er det grunn til å forvente at bemanningen vil øke, for da uteksamineres det første store kullet fra Politihøgskolen.

Publisert: 09.01.12 kl. 20:41 Oppdatert: 09.01.12 kl. 20:58

Mer om Politiet